Ég er svo saddur ! Samt er ég bara búinn að fara í þrjú jólaboð . Það eru enn tvær vikur til jóla svo ekki verður hjá því komist að fara í nokkur boð til viðbótar . Borða meira flesk . Síðustu þrjá daga hef ég borðað pörusteik í öll mál . Það getur ekki verið hollt en hún er bara svo góð . Ég ræð ekki við mig . Ég gæti aldrei verið vegan , þó ekki væri nema af þessari ástæðu . Ég er þegar byrjaður að upplifa kulnun í neyslu og hugsa til þess að sjálf jólin eru eftir . Hádegishittingar , kökuboð og kvöldverðir . Dag eftir dag . Hugtakið „ allt er gott í hófi “ fær nýja merkingu . Hófin eru mörg og allt sem er á veisluborðunum er gott . Óhófið hefur hins vegar gert það að verkum að mér líður eins og fylltum kalkúni sem á aðeins 20 mínútur eftir af eldunartímanum . Þið vitið , rétt áður en lokið er tekið af ofnpottinum og hitinn settur á 250 gráður – svona rétt til að brúna fuglinn í lokin . Það felst samt smá huggun í því að það séu einungis 20 mínútur eftir . Nú tel ég niður dagana þar til mínar mest fyrirgefandi skyrtur hafa snúið við mér bakinu og ég get hafið nýtt og betra líf um áramótin . Kannski þarf maður , eftir allt saman , að stunda fullkomið óhóf yfir jólin – því annars hefur maður enga ástæðu til þess að strengja áramótaheit um mannbætandi lífsstíl . En talandi um óhóf – í guðanna bænum hættið að setja myndbönd af jólatónleikum inn á samfélagsmiðla . Nú segi ég stopp . Upplifunin er ekki að skila sér í gegnum símann . Treystið mér .